L-Unjoni Ewropea tikkundanna bil-qawwa l-attivitajiet illegali fit-territorju tar-Repubblika Ċeka li kkawżaw l-isplużjonijiet fil-ħażna ta' munizzjon ta' Vrbětice fl-2014. Dawn irriżultaw fil-mewt ta' żewġ ċittadini Ċeki, theddida serja għall-popolazzjoni ċivili u ħsara materjali immensa. L-UE tieħu bis-serjetà kbira l-konklużjonijiet mill-awtoritajiet Ċeki, ibbażati fuq investigazzjonijiet estensivi, li l-uffiċjali tal-GRU tal-intelligence militari Russa wettqu dawn l-azzjonijiet. L-Unjoni Ewropea hija mħassba ħafna dwar kwalunkwe ksur serju tad-dritt internazzjonali u s-sovranità tar-Repubblika Ċeka, kif ukoll kwalunkwe azzjoni bħal din immirata lejn kwalunkwe Stat Membru ieħor tal-UE. Ir-Russja għandha tastjeni ruħha mill-attivitajiet li jheddu s-sigurtà u l-istabbiltà fl-Ewropa u jmorru kontra l-obbligi internazzjonali tar-Russja. L-Unjoni Ewropea tesprimi solidarjetà sħiħa mar-Repubblika Ċeka, tappoġġa l-azzjonijiet meħuda mill-awtoritajiet tagħha s'issa u tinsab lesta li tappoġġa l-isforzi ulterjuri tagħha biex tressaq lil dawk responsabbli quddiem il-ġustizzja. L-UE tikkundanna r-reazzjoni sproporzjonata u t-theddid sussegwenti tal-Federazzjoni Russa lejn ir-Repubblika Ċeka. Azzjonijiet ta' tfixkil tas-servizzi tal-intelligence Russi kontra l-interessi u s-sigurtà tal-UE u l-istati membri tagħha ser ikomplu jiġu indirizzati bl-aktar determinazzjoni qawwija, inkluż fil-livell tal-Unjoni Ewropea, kif adatt. Il-Pajjiżi Kandidati r-Repubblika tal-Maċedonja ta' Fuq, il-Montenegro u l-Albanija 1 , u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna u l-Georgia jallinjaw ruħhom ma' din id-dikjarazzjoni. 1 Ir-Repubblika tal-Maċedonja ta' Fuq, il-Montenegro u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.